চট্টগ্রাম সিটি কর্পোরেশন নির্বাচন, ২০২১
২০২১ সালের ২৭ জানুয়ারী চট্টগ্রাম সিটি কর্পোরেশনের মেয়র পদে নির্বাচন অনুষ্ঠিত হয়। এর ফলে বাংলাদেশ আওয়ামী লীগের প্রার্থী রেজাউল করিম চৌধুরী বিপুল ভোটে নির্বাচনে জয়লাভ করেন। তিনি বাংলাদেশ জাতীয়তাবাদী দলের মেয়র প্রার্থী ডা. শাহাদাত হোসেনকে প্রায় ৩ লক্ষ ১৬ হাজার ৭৫৯ ভোটের ব্যবধানে পরাজিত করেন। এর আগে চট্টগ্রাম সিটি কর্পোরেশনের ষষ্ঠ নির্বাচন ২০২০ সালের ২৯ মার্চ হওয়ার কথা থাকলেও করোনাভাইরাসের প্রকোপ বাড়তে থাকায় নির্বাচন কমিশন তা স্থগিত করে। এরপর পরিস্থিতির উন্নতি বিবেচনায় ২৭ জানুয়ারি ভোটের দিন ঠিক করে নির্বাচন কমিশন। মেয়র নির্বাচনে মোট সাতজন প্রার্থী প্রতিদ্বন্দ্বীতা করে। তারা ছিলেন আওয়ামী লীগের রেজাউল করিম চৌধুরী (মার্কা নৌকা), বাংলাদেশ জাতীয়তাবাদী দলের শাহাদাত হোসেন (মার্কা ধানের শীষ), এনপিপি’র আবুল মনজুর (আম), বাংলাদেশ ইসলামী ফ্রন্টের এম এ মতিন (মোমবাতি), স্বতন্ত্র প্রার্থী খোকন চৌধুরী (হাতি), ইসলামিক ফ্রন্ট বাংলাদেশের মুহাম্মদ ওয়াহেদ মুরাদ (চেয়ার) এবং ইসলামী আন্দোলন বাংলাদেশের মো. জান্নাতুল ইসলাম (হাতপাখা)। নির্বাচনে আওয়ামী লীগ মনোনীত প্রার্থী রেজাউল করিম চৌধুরী বিজয়ী হন।